**"מפגשי האביב" - יוצרים יחד, בונים יחד**

**יגאל אלון במפגש האביב 1976**

**מפגשי תלמידים יהודים וערבים בבית יגאל אלון**

**מבוא**

מזה 14 שנה מקיים בית יגאל אלון תכנית ייחודית המתבססת על מפגש בין ערבים ויהודים למעשה יצירה משותף ברוח מורשתו של יגאל אלון. במשך 25 שנה (1980-1954), ערך יגאל אלון מפגש שנתי בו אירח בביתו, בחורשת גינוסר, חברים ומנהיגים מקרב ערביי ישראל. המפגשים נערכו באביב ולכן נקראו "מפגשי האביב".

***במפגש האביב בשנת 1976 אמר יגאל אלון****: "מפגשנו זה שהפך למסורת ברוכה, מסמל את מציאות חיינו... תמיד יחיו במדינת ישראל יהודים, מוסלמים, דרוזים ונוצרים, כאזרחים שווי זכויות. וכדי שכולנו, אזרחי המדינה - נהנה מחיים של טעם, משגשוג כלכלי, חברתי ותרבותי, עלינו ללמוד לחיות בשלום, בהבנה הדדית ובשיתוף פעולה יוצר".*

יגאל אלון הכיר בכך שיהודים וערבים יחלקו לעד חיים משותפים בחבל הארץ הזה ובכוחם, בכוחנו, לעצב חיים אלה בערכים של מפגש והפריה הדדית, הנותנים הזדמנות וטעם ליצירה המגיעה מתוך שיתוף, הקשבה והבנה. אלון ערך את המפגשים מתוך אמונה שהמפגש האישי-האנושי בין ערבים ויהודים יעצב את פניה של מדינת ישראל. אירועי אוקטובר 2000, ערערו את הרקמה העדינה של החיים המשותפים בארץ. נוכח מצב הדברים, עלה בבית יגאל אלון הרעיון לחדש את מסורת "מפגשי האביב" במתכונת של מפגש, שליבו עשייה ויצירה אמנותית משותפת. כך נולדו "מפגשי האביב" במתכונתם החדשה: "יוצרים יחד-בונים יחד": יצירה משותפת של יהודים וערבים, אמנים בוגרים, סטודנטים, ותלמידים.

יצירות "מפגשי האביב", מוצבות בסביבת בית יגאל אלון, הן ביטוי לכיבוד והערכה הדדית בין כל השותפים השואפים לקיום משותף, מתוך אמונה, שהגרעין האנושי הטמון בתוכנו יהודים וערבים כאחד, הוא המנווט ומניע את דרכינו למען חיים ועתיד טוב יותר בארץ הזו. היצירות מאפשרות תשתית למפגש, שיח ופעילות חינוכית-תרבותית. הן מהוות מסר ואתגר למבקרים הרבים הפוקדים את בית יגאל אלון וסביבתו: שיש במפגש היהודי ערבי סיכוי ליצור ערכים של יופי, רעות ושלום.

**"מפגשי האביב" לתלמידים**

**ספסל פסיפס מפת הגליל - תלמידים וסטודנטים 2007**

**התפיסה החינוכית**   
לאור הניסיון המוצלח של המפגשים בין האמנים הבוגרים החליט בית יגאל אלון לפנות בשנת 2006 לפעילות עם תלמידים וסטודנטים. בית יגאל אלון רואה במפגשים עם התלמידים פתיחת צוהר להיכרות, הסרת חששות ואפשרות לשיח. נקודת המוצא ליצור מפגש חיובי ומהנה, לא להדגיש את השוני והקונפליקט. מפגש שבסיסו פעילות חינוכית-משחקית, ואמנותית מאתגרת, בו המחיצות נופלות והתלמידים מבינים שכולנו בעצם בני אדם.

בחרנו להפגיש כיתות בשלמותן**,** כיתה מבית ספר ערבי עם כיתה מבית ספר יהודי ומחנכי הכיתות. המפגשים מתקיימים בבית יגאל אלון, ויש לכך חשיבות רבה - הסביבה החיצונית, המקום הניטראלי, היצירות סביב המוזיאון, והמוזיאון משדרים אוירה חיובית ומזמינה.

**מטרות**

* להפגיש ולאפשר קשר והידברות בין תלמידים ערבים ויהודים באמצעות פעילות חינוכית ומעשה יצירה משותף.
* להפגיש ולאפשר קשר והידברות בין צוותים חינוכיים מבתי ספר ערבים ויהודים השותפים למפגש.
* לעודד את בתי הספר להמשיך וליצור חיבורים נוספים בין התלמידים והמורים בהמשך.

**מבנה התהליך**

* פגישה עם הצוות הניהולי משני בתי הספר כדי לקבל הסכמתם העקרונית למפגש ולקבוע תאריכים.
* פגישה בין המחנכים/ות משני בתי הספר: היכרות בינאישית, הבנת התהליך, שיחה על הכנת התלמידים וקביעת תאריכי הפעילות.
* שעור הכנה לכל כיתה בנפרד להצגת הרעיון והכשרת הקרקע לקראת המפגש.
* יום פעילות 1 בבית אלון:
  + מצגת ומליאת פתיחה
  + משחקים שוברי קרח
  + שיחות להיכרות בינאישית בזוגות ובקבוצות קטנות
  + פעילות ODT לקבוצות מעורבות במטרה ליצור שיתוף פעולה, עמידה משותפת באתגרים אישיים וקבוצתיים ודינאמיקה קבוצתית חיובית. התחנות כוללות משחקים שונים וסיור קצר במוזיאון בית אלון.
  + מליאה ומשחקי סיום
* יום פעילות 2 בבית אלון:
  + מליאת פתיחה ומשחקים שוברי קרח
  + משימות קבוצתיות שמטרתן חיזוק ההיכרות הבינאישית ויצירת הזדהות ושפה משותפת.
  + פעילות אשר כוללת שימוש בציטוטים של יגאל אלון במטרה להכיר את דרכו של אלון ולהקטין את מכשול השפה בין התלמידים.
  + פעילות בנושא "בית" כהכנה לפעילות היצירה במטרה לשוחח על המקום והמהות של מושג הבית בחייהם, בדגש על מציאת הדומה.
  + פעילות יצירה בחימר אשר כוללת עיצוב משותף של שכונה/ישוב בו היו רוצים לגור, תוך התייחסות לבית שביו רוצים לעצמם כמו גם למבנים ולשטחים הציבוריים המחברים בין הפרטים השונים.
* שני מפגשי אירוח הדדיים בבתי הספר להיכרות עם המקום ממנו מגיעים התלמידים.
* פגישת סיכום משותף של המחנכים מבתי הספר השותפים.

**כבשים מעיסת נייר - תלמידים 2011**

לסיכום, אנו רואים בפרויקט מפגש האביב חשיבות חינוכית רבה, ומזמינים בתי ספר נוספים להצטרף.

|  |  |
| --- | --- |
| מידן בן עמי-כהן – רכזת "מפגשי האביב"  052-5809921  Maydan4@gmail.com | ערן שוורץ – מנכ"ל בית יגאל אלון  050-5989080  Eranschwartz12@gmail.com |